|  |
| --- |
| Republika HrvatskaŽupanijski sud u Osijeku Osijek, Europska avenija 7 |
|  |

Poslovni broj R1-7/2019-2

U I M E R E P U B L I K E H R V A T S K E

R J E Š E N J E

 Županijski sud u Osijeku, po sutkinji Vesni Bjelousov, u ovršnom predmetu ovrhovoditelja L. D. iz B., ..., koga zastupa punomoćnica A. Š., odvjetnica iz V., protiv ovršenika Ž. Đ. iz Đ., ..., OIB: ..., radi ovrhe, odlučujući o sukobu nadležnosti između Općinskog suda u Osijeku, Stalne službe u Valpovu i Općinskog suda u Đakovu, koji je izazvao Općinski sud u Đakovu, dana 24. listopada 2019.,

r i j e š i o j e

Za postupanje u ovoj pravnoj stvari nadležan je Općinski sud u Osijeku, Stalna služba u Valpovu.

Obrazloženje

Općinski sud u Osijeku, Stalna služba u Valpovu, rješenjem poslovni br. Ovr-... proglasio se nenadležnim pozivom na odredbu čl. 134. Ovršnog zakona ("Narodne novine", br. 112/12., 25/13., 93/14., 55/16. i 73/17., dalje OZ), s obzirom da ovršenik ima prijavljeno prebivalište na području Đ..

Općinski sud u Đakovu nije prihvatio nadležnost i dostavio je spis ovom sudu radi rješavanja sukoba mjesne nadležnosti.

Za postupanje u ovoj pravnoj stvari nadležan je Općinski sud u Osijeku, Stalna služba u Valpovu.

U ovoj pravnoj stvari podnesen je prijedlog za ovrhu na novčanim sredstvima po računu ovršenika, a rješenje o ovrsi donio je Općinski sud u Osijeku, Stalna služba u Valpovu. To rješenje nije postalo pravomoćno, jer je ovršenik izjavio žalbu.

Nadležna FINA vratila je osnovu za plaćanje, nakon čega je ovrhovoditelj postupajući prema dopisu suda, predložio ovrhu na pokretnim stvarima, a Općinski sud u Osijeku, Stalna služba u Valpovu proglasio se mjesno nenadležnim.

Prema odredbi čl. 134. OZ-a za odlučivanje o prijedlogu za ovrhu na pokretnim stvarima mjesno je nadležan sud na čijem području se nalazi prebivalište ili, podredno boravište ovršenika, ukoliko je ovrhovoditelj predložio da sud donese rješenje o ovrsi na pokretninama, ne naznačujući mjesto gdje se one nalaze.

Odredbom čl. 171. OZ-a uređena je mjesna nadležnost za odlučivanje o prijedlogu za ovrhu na novčanoj tražbini i za provedbu te ovrhe.

U ovoj pravnoj stvari rješenje o ovrsi na novčanoj tražbini donio je Općinski sud u Osijeku, Stalna služba u Valpovu, a ta ovrha nije obustavljena.

Stoga se Općinski sud u Osijeku, Stalna služba u Valpovu nije mogao oglasiti mjesno nenadležnim za postupanje u ovom ovršnom predmetu.

U tom slučaju, mjerodavna je odredba čl. 42. st. 7. OZ-a kojom je uređeno da ako je rješenje o ovrsi donio sud koji nije nadležan za provedbu ovrhe, uputit će svoje rješenje o ovrsi nadležnom sudu radi provedbe ovrhe.

Na osnovi izloženog odlučeno je na temelju čl. 23. ZPP-a u svezi sa čl. 21. st. 1. OZ-a.

U Osijeku 24. listopada 2019.

 Sutkinja

 Vesna Bjelousov, v.r.